Predkladacia správa

Vláda uznesením č. 649/2001 z 11.júla 2001 schválila Koncepciu rozvoja leteckej dopravy Slovenskej republiky a uložila ministrovi dopravy, pôšt a telekomunikácií v bode B.3 „vypracovať projekt transformácie príspevkovej organizácie Slovenská správa letísk (SSL) s cieľom vytvoriť samostatné právne subjekty jednotlivých letísk s účasťou štátu, vyšších územných celkov a miest“. 
Problém transformácie príspevkovej formy organizácie nie je len problémom zmeny právnej formy správcovskej organizácie letiskovej infraštruktúry, ale hlavne problémom zachovania verejného charakteru infraštruktúry a prístupu verejnosti k nej aj po vytvorení samostatných obchodných spoločností. Ako základné piliere na zabezpečenie tohto charakteru sme vybrali obmedzenie spôsobu nakladania s majetkom infraštruktúry a výkon práv akcionára na podnikaní letiskových spoločností rezortom dopravy zodpovedným za rozvoj infraštruktúry. 
Proces transformácie sme rozdelili do 4 etáp:
1. založenie šiestich akciových spoločností podľa Obchodného zákonníka na prevádzkovanie jednotlivých letísk so 100% účasťou štátu postupne z majetku v správe SSL. Materiál zdôvodňuje nevhodnosť postupu podľa zákona 92/1991 Zb., nutnosť otvorenia legislatívneho procesu a  vznik letiskových spoločností riešiť zmenou leteckého zákona č. 143/1998 Z.z. v platnom znení spolu s definovaním prioritného infraštruktúrneho majetku, 
2. prevod časti majetkovej účasti štátu na podnikaní letiskových spoločností na dotknuté vyššie územné celky a mestá, 
3. zrušenie príspevkovej organizácie SSL po založení poslednej letiskovej spoločnosti najneskôr do konca roku 2004 s riešením prenosu kompetencií na orgány štátnej správy, 
4. privatizácia časti majetkovej účasti štátu v spoločnostiach a jej predaj strategickému partnerovi so zachovaním účasti štátu do výšky hodnoty prioritného infraštruktúrneho majetku na základnom imaní spoločnosti a to prostredníctvom zákona 92/1991 Zb. 
Etapu vytvárania letiskových spoločností sme časovo rozdelili na 2 úseky. V prvom do konca roku 2003 predpokladáme prípravu transformačných projektov letísk Bratislava a Košice. U ostatných letísk predpokladáme dlhší proces posudzovania podnikateľských plánov a nastavenia podmienok udržateľnosti prevádzkovania týchto letísk. Preto tento proces ohraničujeme termínom 31.12.2004. Do času dosiahnutia dostatočných príjmov z prevádzky navrhujeme ponechať možnosť subvencovania údržby a opráv infraštruktúrneho majetku týchto letísk. 
Rezort dopravy odporúča I. alternatívu z dvoch možností riešenia osobitného vzťahu štátu k  infraštruktúre. Preferovaná alternatíva rieši tento vzťah prostredníctvom legislatívneho limitovania spôsobu nakladania s prioritným infraštruktúrnym majetkom po jeho vložení do základného imania akciových spoločností. Dôvodom sú kapitálovo silnejšie novozaložené spoločnosti, ktoré tak môžu podmieniť záujem strategickejších partnerov pre realizáciu dlhodobých podnikateľských zámerov.
Predkladaný materiál určuje časové ohraničenie jednotlivých krokov projektu transformácie s ukončením procesu najneskôr k termínu 31.12.2004.
Materiál nezakladá špeciálne zvýšené nároky na štátny rozpočet. Naopak doterajšiu podporu štátu na letiskovú infraštruktúru programovo viaže a zavádza odbornú a finančnú kontrolu jej použitia. Proces transformácie nepredpokladá negatívny dopad na zamestnanosť. 

Časový harmonogram 
Projektu transformácie príspevkovej organizácie Slovenská Správa Letísk (SSL)
(zhrnutie)

do 30 dní po schválení materiálu vládou: 
	– prijať opatrenia a rozhodnúť o reorganizácii riaditeľstva príspevkovej organizácie SSL smerom ku zabezpečeniu procesu transformácie SSL, 

do 30.4.2003	– predložiť návrhy noviel zákonov riešiace osobitný vzťah štátu k majetku infraštruktúry, spôsob zakladania letiskových spoločností a výkon regulačných úloh príslušným orgánom štátnej správy podľa prijatej alternatívy projektu transformácie, 

do 31.12.2003	– predložiť do vlády návrh založenia letiskových spoločností, kde jediným zakladateľom je štát na prevádzkovanie letiska Bratislava a letiska Košice, 
	– predložiť do vlády návrh na prevod časti majetkovej účasti štátu na podnikaní letiskových spoločností na prevádzkovanie letísk Bratislava a Košice na dotknuté vyššie územné celky a mestá Bratislava a Košice,

najneskôr do 31.12.2004, aj jednotlivo:
	– predložiť do vlády návrh založenia letiskovej spoločnosti na prevádzkovanie letiska Sliač, letiskovej spoločnosti na prevádzkovanie letiska Poprad-Tatry, letiskovej spoločnosti na prevádzkovanie letiska Piešťany a letiskovej spoločnosti na prevádzkovanie letiska Žilina, 
	– na základe posúdenia podnikateľských plánov regionálnych letísk predložiť do vlády návrhy na prevod časti majetkovej účasti štátu na podnikaní letiskových spoločností na prevádzkovanie letísk Poprad-Tatry, Sliač, Piešťany a Žilina na iné osoby, alebo na dotknuté vyššie územné celky a mestá

do 31.12.2004	– previesť neupotrebený ostatný majetok štátu zo správy príspevkovej organizácie SSL odplatným prevodom na iné osoby, 
	– zrušiť príspevkovú organizáciu Slovenská správa letísk a previesť plnenie regulačných úloh na príslušný orgán štátnej správy
	– uzavrieť výberové konanie na poradcu pre výber strategického partnera do letiskových spoločností, 

do 31.12.2005	– uzavrieť výberové konania na strategického partnera so skúsenosťami s prevádzkovaním veľkých medzinárodných letísk a dlhodobý rozvojový podnikateľský zámer letísk Bratislava a Košice, 
	– na základe úspešnosti výberového konania predložiť do vlády návrhy na prevod časti majetkovej účasti štátu na podnikaní letiskových spoločností Bratislava a Košice na iné osoby – strategického partnera.